Document ID: 32007R1305

ΚΑΝΟΝΙΣΜΌΣ (ΕΚ) αριθ. 1305/2007 ΤΗΣ ΕΠΙΤΡΟΠΉΣ
της 7ης Νοεμβρίου 2007
για τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42 παράγραφος 7,
Εκτιμώντας τα ακόλουθα:
(1)
Το άρθρο 16 παράγραφος 2 τρίτο εδάφιο του κανονισμού (ΕΚ) αριθ. 883/2006 της Επιτροπής (2) προβλέπει ότι οι πληρωμές που πραγματοποιούνται προκαταβολικά από τα κράτη μέλη με δική τους ευθύνη πριν από την έγκριση των προγραμμάτων αγροτικής ανάπτυξης της περιόδου 2007-2013 δηλώνονται συνολικά στην πρώτη δήλωση δαπανών μετά την έγκριση των εν λόγω προγραμμάτων. Ο κανόνας αυτός είχε προβλεφθεί για τα προγράμματα που δεν έχουν εγκριθεί πριν από τις 31 Μαρτίου 2007.
(2)
Όμως, για μεγάλο αριθμό προγραμμάτων δεν υπάρχει δυνατότητα έγκρισής τους παρά μετά τις 16 Οκτωβρίου 2007. Φαίνεται ως εκ τούτου ότι για το έτος 2007, πρώτο έτος της περιόδου προγραμματισμού, το πλείστο των πληρωμών που πραγματοποιούνται προκαταβολικά από τα κράτη μέλη δεν θα υπάρχει δυνατότητα να ενταχθεί στη δήλωση δαπανών εντός χρονικών ορίων που επιτρέπουν τον καταλογισμό τους στο έτος 2007.
(3)
Προκειμένου να διευκολυνθεί η οικονομική διαχείριση των προγραμμάτων αγροτικής ανάπτυξης είναι άρα σκόπιμο να καθοριστεί μια νέα προθεσμία που να επιτρέπει στα κράτη μέλη, κατά παρέκκλιση του άρθρου 16 παράγραφος 2 τρίτο εδάφιο του κανονισμού (ΕΚ) αριθ. 883/2006, να καταρτίσουν ειδική συμπληρωματική δήλωση δαπανών για τις πληρωμές που πραγματοποίησαν προκαταβολικά στο πλαίσιο προγραμμάτων που εγκρίνονται από την Επιτροπή μεταξύ 15ης Οκτωβρίου και 12ης Δεκεμβρίου 2007.
(4)
Ενδείκνυται κατά συνέπεια να τροποποιηθεί ο κανονισμός (ΕΚ) αριθ. 883/2006.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών ταμείων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 16 παράγραφος 2 τρίτο εδάφιο του κανονισμού (ΕΚ) αριθ. 883/2006 προστίθεται το εξής κείμενο:
«Εξάλλου, κατά παρέκκλιση του πρώτου εδαφίου της παρούσας παραγράφου, για τα προγράμματα αγροτικής ανάπτυξης που εγκρίνονται από την Επιτροπή μεταξύ 15ης Οκτωβρίου και 12ης Δεκεμβρίου 2007, οι δαπάνες που πραγματοποιήθηκαν προκαταβολικά από τους οργανισμούς πληρωμών έως και τις 15 Οκτωβρίου 2007, συμπεριλαμβανομένης, αποτελούν αντικείμενο ειδικής δήλωσης δαπανών το αργότερο έως τις 12 Δεκεμβρίου 2007».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2007.

Labels: 4
15
19